T1548.17
Exported from Holy-Writings.com on 2026-06-20 - 1 clipping

舍利弗阿毘曇論姚秦罽賓三藏曇摩耶舍共曇摩崛多等譯(17)

7 正勤品舍利弗阿毘曇論非問分正勤品第七

問曰：

幾正勤？

答曰：四。

何謂四？

若比丘惡不善法未生欲令不生，起欲自勉勝進攝心正斷；惡不善法已生必當斷，起欲自勉勝進攝心正斷；善法未生欲令生，起欲自勉勝進攝心正斷；善法已生欲令住，具足修不忘增廣，起欲自勉勝進攝心正斷。

云何惡法未生欲令不生？

身口意惡行，是名惡不善法。

復次十不善業道，是名惡不善法。

復次不善根、不善根相應、不善根所起非緣非受，是名惡不善法。

復次貪欲瞋恚愚癡、忿怒怨嫌、妄瞋嫉妬慳惜、諛諂欺偽匿惡、無慚無愧、自高諍訟、強毅放逸、我慢增上慢等，是名惡不善法。

復次十邪法，是名惡不善法。

如是惡不善法，未生、未起、未和合，令我不生、不起、不和合，是名惡不善法未生欲令不生。

何謂起欲？

若欲、重欲，欲作、欲起、欲顯出、欲越度、欲得、欲觸、欲證，是名起欲。

何謂自勉？

堪忍力厲，未得欲得、未解欲解、未證欲證，是名自勉。

何謂勝進？

身心發起、顯出、越度、堪忍、不退、勤力、修進，是名進。

此進起正起正生觸證，是名勝進。

何謂攝心？

心意識、六識身、七識界，是名心。

是心攝、正攝，緣攝勸厲正勸勉，踊躍歡喜，是名攝心。

何謂正？

正因、正思惟、正方便，是名正。

何謂斷？

捨惡法，生善法、清白法現世樂行，知見慧分別斷漏，盡一切苦際，是名斷。

惡不善法已生必當斷，起欲自勉勝進攝心正斷亦如是說，但已生為異。

何謂善法未生欲令生？

身口意善行，是名善法。

乃至何謂斷？

捨惡法，生善法、清白法，現世樂行，知見慧分別斷漏，盡一切苦際，是名斷。

何謂善法生已欲令住？

身口意行善，是名善法。

乃至復次十正法，正見乃至正智，及餘隨正法，是名善法。

如此善法生、和合，令我住不失不忘、令我究竟，是名善法生已住。

何謂具足？

戒眾未具足欲令具足，乃至解脫知見眾未具足欲令具足，是名具足。

何謂修？

若善法親近正親近、依正依，勤行修學，是名修。

何謂不忘？

欲令善法不失不奪、相續念不忘，是名不忘。

何謂增廣？

欲令善法增長廣進，是名增廣。

乃至何謂斷？

捨惡法，生善法、清白法現世樂行，知見慧分別斷諸漏，盡一切苦際，是謂斷。
-- T1548.17 — Taisho Tipitaka (CC0-1.0)